Komisijos sprendimas
2002 m. kovo 25 d.
nustatantis ekologinius kriterijus, taikomus suteikiant televizoriams Bendrijos ekologinius ženklus
(pranešta dokumentu Nr. C(2002) 1142)
(tekstas svarbus EEE)
(2002/255/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl pakeistos Bendrijos ekologinio ženklo suteikimo sistemos [1], ypač į jo 4 straipsnį ir 6 straipsnio 1 dalį,
kadangi:
(1) Pagal Reglamento (EB) Nr. 1980/2000 reikalavimus Bendrijos ekologinį ženklą galima suteikti produktui, pasižyminčiam tokiomis savybėmis, kurios yra ypač svarbios geriau įgyvendinant pagrindinius aplinkos apsaugos reikalavimus.
(2) Reglamentas (EB) Nr. 1980/2000 nustato, kad konkretūs kriterijai, taikomi suteikiant ekologinį ženklą, nustatomi pagal produktų grupes.
(3) Šiame sprendime nustatytos priemonės grindžiamos remiantis Reglamento (EB) Nr. 1980/2000 13 straipsniu įsteigtos Europos Sąjungos Ekologinių ženklų suteikimo tarybos siūlomais kriterijais.
(4) Šiame sprendime nustatytos priemonės atitinka pagal Reglamento (EB) Nr. 1980/200017 straipsnį įkurto komiteto nuomonę,
PRIĖMĖ ŠĮ SPRENDIMĄ:
1 straipsnis
Kad pagal Reglamento Nr. (EB) 1980/2000 reikalavimus televizoriui būtų suteiktas Bendrijos ekologinis ženklas, televizorius turi būti priskirtas šio sprendimo 2 straipsnyje nurodytai produktų grupei ir atitikti šio sprendimo priede nustatytus kriterijus.
2 straipsnis
Produktų grupei "televizoriai" priskiriami:
"Elektroniniai įrenginiai, naudojantys energiją iš maitinimo šaltinio ir suprojektuoti televizijos transliacijos signalams, analoginiams arba skaitmeniniams, perduodamiems per palydovą, kabeliu ar antenomis, priimti, iššifruoti ir rodyti, bei turintys dešimties colių (25 cm) arba didesnį ekraną."
3 straipsnis
Kad būtų galima administruoti, televizijos aparatams priskiriamas kodas "022".
4 straipsnis
Šis sprendimas taikomas nuo 2002 m. balandžio 1 d. iki 2005 m. kovo 31 d. Jeigu 2005 m. kovo 31 d. patvirtinti kriterijai nebus pakeisti, šis sprendimas taikomas iki 2006 m. kovo 31 d.
5 straipsnis
Šis sprendimas skirtas valstybėms narėms.
Priimta Briuselyje, 2002 m. kovo 25 d.